REGULAMENTUL (CE) NR. 1570/2007 AL COMISIEI
din 21 decembrie 2007
de stabilire, pentru produsele pescărești enumerate în anexa I la Regulamentul (CE) nr. 104/2000 al Consiliului, a prețurilor comunitare de retragere și de vânzare pentru sezonul de pescuit 2008
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 20 alineatul (3) și articolul 22,
întrucât:
(1)
Regulamentul (CE) nr. 104/2000 prevede că, pentru fiecare dintre produsele enumerate în anexa I, prețurile comunitare de retragere și de vânzare se stabilesc pe baza prospețimii, a mărimii sau a greutății și pe baza prezentării produsului, prin aplicarea factorului de conversie pentru categoria de produse în cauză; valoarea prețurilor comunitare de retragere și vânzare nu depășește 90 % din prețul orientativ.
(2)
În zonele de debarcare foarte îndepărtate de principalele centre de consum din Comunitate, prețurile de retragere pot fi ponderate cu anumiți factori de ajustare. Pentru toate produsele în cauză, prețurile orientative pentru sezonul de pescuit 2008 au fost stabilite prin Regulamentul (CE) nr. 1447/2007 al Consiliului (2).
(3)
Măsurile prevăzute în prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
În anexa I la prezentul regulament figurează factorii de conversie utilizați la calcularea, în cazul produselor enumerate în anexa I la Regulamentul (CE) nr. 104/2000, a prețurilor comunitare de retragere și vânzare pentru sezonul de pescuit 2008 menționate la articolele 20 și 22 din respectivul regulament.
Articolul 2
Prețurile comunitare de retragere și de vânzare pentru sezonul de pescuit 2008, precum și produsele cărora acestea li se aplică sunt enumerate în anexa II.
Articolul 3
Prețurile de retragere pentru sezonul de pescuit 2008 în zonele de debarcare foarte îndepărtate de principalele centre de consum din Comunitate, precum și produsele la care se aplică aceste prețuri sunt enumerate în anexa III.
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 2007.